ΑΠΟΦΑΣΗ ΤΟΥ ΔΙΚΑΣΤΗΡΙΟΥ (πρώτο τμήμα)
της 18ης Ιουλίου 2007
Υπόθεση C-213/06 P
Ευρωπαϊκή Υπηρεσία Ανασυγκρότησης (ΕΥΑ)
κατά
Γεωργίου Καρατζόγλου
«Αίτηση αναιρέσεως – Έκτακτος υπάλληλος – Καταγγελία συμβάσεως»
Αντικείμενο: Αίτηση αναιρέσεως ασκηθείσα κατά της αποφάσεως του Πρωτοδικείου των Ευρωπαϊκών Κοινοτήτων της 23ης Φεβρουαρίου 2006, T-471/04,
Καρατζόγλου κατά AER (η οποία δεν έχει δημοσιευθεί ακόμη στη Συλλογή), με αίτημα την αναίρεση της αποφάσεως αυτής.
Απόφαση:         Η απόφαση αναιρείται και η υπόθεση αναπέμπεται ενώπιον του Πρωτοδικείου
Περίληψη
Υπάλληλοι – Αρχές – Προστασία της δικαιολογημένης εμπιστοσύνης
(Καθεστώς που εφαρμόζεται επί του λοιπού προσωπικού, άρθρα 47 έως 50)
Το γεγονός ότι η τροποποίηση της συμβάσεως εκτάκτου υπαλλήλου δημιούργησε ασάφεια, η οποία έδωσε την εντύπωση ότι η διοίκηση
είχε περιορίσει το προβλεπόμενο στα άρθρα 47 έως 50 του καθεστώτος που εφαρμόζεται επί του λοιπού προσωπικού δικαίωμά της
καταγγελίας, δεν θεμελιώνει δικαιολογημένη εμπιστοσύνη του υπαλλήλου όσον αφορά τη διάρκεια της συμβάσεώς του. Πράγματι, από
μία αβέβαιη συμβατική κατάσταση δεν είναι δυνατόν να συναχθούν συγκεκριμένες διαβεβαιώσεις εκ μέρους της διοικήσεως, αναγκαίες
για τη δημιουργία δικαιολογημένης εμπιστοσύνης.
Εξάλλου, δεν μπορεί να γίνει συναφώς επίκληση της αρχής κατά την οποία ο πιο αδύναμος συμβαλλόμενος σε σύμβαση εργασίας μπορεί
εύλογα να αναμένει ότι οι ασαφείς διατάξεις της εν λόγω συμβάσεως θα ερμηνευθούν υπέρ αυτού. Κρίσεις σχετικές με τη συμβατική
κατάσταση υπαλλήλου έναντι του εργοδότη του δεν μπορούν να αντισταθμίσουν την έλλειψη μιας από τις αναγκαίες για τη δημιουργία
δικαιολογημένης εμπιστοσύνης προϋποθέσεις.